দমদম থেকে গিরিশ পার্ক পর্যন্ত ব্যাহত হল মেট্রো পরিষেবা!

ওয়েব ডেস্ক : ফের মেট্রো বিভ্রাট। দমদম (DumDum) থেকে গিরিশ পার্ক (Girish Park) পর্যন্ত ব্যাহত হল আংশিক পরিষেবা। জানা যাচ্ছে, দমদম স্টেশনে সিগন্যালিং সমস্যার কারণেই এই পরিষেবা ব্যাহত হয়েছে। এর ফলে সপ্তাহান্তে চূড়ান্ত ভোগান্তির শিকার হলেন নিত্যযাত্রীরা।

মেট্রো রেল (Kolkata Metro) কর্তৃপক্ষ জানিয়েছে, শনিবার বেলার দিকে দমদম স্টেশনে সিগন্যালিংয় সমস্যা (Signal Problem ) দেখা দেয়। যার ফলে ব্যাহত হয় দক্ষিণেশ্বর থেকে গিরিশ পার্ক পর্যন্ত মেট্রো পরিষেবা। যার কারণে একাধিক স্টেশনে এর প্রভাব পড়ে। শহিদ ক্ষুদিরাম থেকে গিরিশ পার্ক মেট্রো স্টেশন পর্যন্ত অনিয়মিত ছিল পরিষেবা। একাধিক স্টেশনে দাঁড়িয়ে গিয়েছিল মেট্রো। যার ফলে গন্তব্যে পৌঁছতে তুলনায় অনেক বেশি সময় নষ্ট হয় যাত্রীদের। এর জেরে ক্ষুব্ধ হন যাত্রীরা। তবে এখন পরিষেবা স্বাভাবিক হয়েছে বলে জানা যাচ্ছে।

আরও খবর : এবার প্রতিবন্ধী মহিলাকে ধর্ষণের অভিযোগ, গ্রেফতার যুবক

অন্যদিকে, রক্ষণাবেক্ষণের জন্য বন্ধ রাখা হয়েছে কবি সুভাষ মেট্রো স্টেশন (Kavf Subhash Metro Station)। যার ফলে শহিদ ক্ষুদিরাম থেকেই মেট্রো ধরতে হচ্ছে নিত্যযাত্রীদের। পাশপাশি, দক্ষিণেশ্বরের দিক থেকে আসা অনেক মেট্রো আবার মহানায়ক উত্তম কুমারেই থেমে যাচ্ছে। ২৭২টির মধ্যে কবি সুভাষে যাবে না ৩২টি ট্রেন। যা নিয়েও ক্ষোভ রয়েছে যাত্রীদের মধ্যে।

প্রসঙ্গত, ব্লু-লাইন নিয়ে ক্ষোভের অন্ত নেই নিত্য যাত্রীদের মধ্যে। দেরিতে মেট্রো থেকে শুরু করে কোনও কোনও স্টেশনে মেট্রো বেশিক্ষণ দাঁড়িয়ে থাকার মতো সমস্যায় জেরবার যাত্রীরা। অনেকে অভিযোগ করেছেন, তিন রুটে নতুন পরিষেবা হওয়ার পর ব্লু লাইন ‘দুয়োরানি’ হয়ে পড়েছে। তবে পুজোর সময় তেমন কোনও ধরণের সমস্যা দেখা যায়নি। কিন্তু পুজো শেষ হতেই ফের সমস্যা দেখা দিল।